பிரபு நாராயண்

பிரபு நாராயண் (Prabhu Narayan) என்பவர் 1942 ஆம் ஆண்டு நடைபெற்ற வெள்ளையனே வெளியேறு இயக்கத்தில் பங்கேற்றதற்காக அறியப்பட்ட ஓர் இந்திய சுதந்திர போராட்ட வீரராவார். பிரபு நரேன் என்ற பெயராலும் இவர் அறியப்படுகிறார். பீகார் மாநிலத்தின் ககாரியா மாவட்டத்தில் வசிக்கும் நரேன், 1942 ஆம் ஆண்டு நடைபெற்ற கொடி ஊர்வலத்தை வழிநடத்தும் போது காவல்துறையினரின் துப்பாக்கிச் சூட்டில் கொல்லப்பட்டார்.

வாழ்க்கைக் குறிப்பு
பிரபு நாராயண் 1921 ஆம் ஆண்டு பீகார் மாநிலம் ககாரியா மாவட்டத்தில் உள்ள மரார் என்ற கிராமத்தில், கோயரி குடும்பத்தில் சீதல் மகட்டோ என்றழைக்கப்படும் சீதல் பிரசாத் சிங் மற்றும் சம்பா தேவி ஆகியோருக்கு மகனாகப் பிறந்தார். தனது ஆரம்ப நாட்களிலிருந்தே ஒரு புரட்சியாளராக இருந்தார். தனது கிராமத்தில் விவசாயத் தொழிலாளர்களின் உரிமைகளுக்காகப் பணியாற்றினார். நியாயமான ஊதியத்திற்காக முதலாளிகளுக்கு எதிராகப் போராடுவதிலும் இவர் அடிக்கடி ஈடுபட்டார். சியாம்லால் உயர்நிலைப் பள்ளியில் தனது நடுநிலைப் பள்ளிக் கல்வியை முடித்து தொடக்கக் கல்வியை இராம்கஞ்சில் முடித்தார். இளம் வயதிலேயே சியா தேவியை திருமணம் செய்து கொண்டார். இவரது தியாகத்தின் போது மனைவி கர்ப்பமாக இருந்தார். மகனைப் பெற்றெடுத்த அவர். குழந்தைக்கு இம்மத் சிங் என்று பெயரிட்டு வளர்த்தார்.WHO'S WHO OF INDIAN MARTYRS VOL.I. (n.d.). India: Publications Division Ministry of Information & Broadcasting.

உயர்கல்விக்காக, பனாரசு இந்து பல்கலைக்கழகத்திற்குச் சென்றார். இந்தக் காலகட்டத்தில், இந்திய சுதந்திரப் போராட்டத்தில் அதிகளவில் படித்த இளைஞர்களை ஈடுபடுத்துவதற்காக, பல்கலைக்கழகத்தில் இந்திய தேசிய இயக்கம் குறித்த சிறப்பு வகுப்பு நடத்தப்பட்டது. மகாத்மா காந்தியின் அழைப்பின் பேரில் இந்திய சுதந்திர இயக்கத்தில் சேர நரேன் உந்தப்பட்டார். 1942ஆம் ஆண்டு நடைபெற்ற வெள்ளையனே வெளியேறு இயக்கத்தில் பங்கேற்க பனாரசிலிருந்து ககாரியாவுக்குச் சென்றார்.

1942 ஆம் ஆண்டு ஆகத்து மாதம் 13 ஆம் தேதியன்று  ககாரியாவில் உள்ள தானா சௌக்கில் வசித்து வந்த மற்றொரு சுதந்திர ஆர்வலர் பாரத் போடார் இப்போராட்டத்தில் இணைந்தார். போராட்டக்காரர்கள் நாராயண் தலைமையில், காலனித்துவ ஆட்சிக்கு எதிரான தங்கள் வெறுப்பைக் காட்டுவதற்காக, இந்தியாவின் தேசியக் கொடியை ஏற்றி வைக்க, முங்கேரியா சதுக்கத்திற்கு அருகிலுள்ள காவல் நிலையத்தை நோக்கி அணிவகுத்துச் சென்றனர். பெஞ்சமின் சதுக்கத்தில், ஆர்வலர் மோதிலால் மற்றும் முன்சிலால் வர்மா ஆகியோரும் அவர்களுடன் இணைந்தனர். போராட்டக்காரர்கள் முன்னோக்கி அணிவகுத்துச் சென்றபோது, ​​பிரிட்டிசு இந்திய காவல்துறை அவர்கள் மீது துப்பாக்கிச் சூடு நடத்தி, நாராயணை கொன்றது. மரணச் செய்தி பரவிய பிறகு, அருகிலுள்ள கிராமங்களில் இருந்து பொதுமக்கள் திரண்டு வந்து, போராட்டக்காரர்களுடன் இணைந்து, ஓலாப்பூர் காவல் நிலையத்தைக் சூறையாடினர்.

நினைவுச் சின்னம் 
1942 இயக்கத்தில் நாராயணிண் பங்கை நினைவுகூரும் வகையில், இறந்த இடத்திற்கு அவரது பெயரால் சாகீத்து பிரபு நரேன் சதுக்கம் என்று பெயரிடப்பட்டது. மேலும் அங்கு நரேனின் ஒரு முழு அளவிலான சிலையும் நிறுவப்பட்டுள்ளது.

மேற்கோள்கள்

மேலும் வாசிக்க
Verma, J. L. (2012). The Quit India Movement in Bihar & Jharkhand. India: Janaki Prakashan.
Roy, P. K. (1991). The Quit India Movement in Bihar: The Special Reference to the Old Division of Bhagalpur. India: Capital Publishing House.
Datta, K. (1957). History of the Freedom Movement in Bihar. India: Government of Bihar.
Kumar, R. (2002). Champaran to Quit India Movement. India: Mittal Publications.

பகுப்பு:1921 பிறப்புகள்
பகுப்பு:1942 இறப்புகள்
பகுப்பு:இந்திய விடுதலைப் போராட்ட வீரர்கள்
பகுப்பு:பீகார் நபர்கள்